வேலுசாமி இராதாகிருஷ்ணன்

அகண்டன் வேலுசாமி இராதாகிருஷ்ணன் (Akandhan Velusami Radhakrishnan, பிறப்பு: 1 ஆகத்து 1952) இலங்கையின் மலையகத் தமிழ் அரசியல்வாதியும், நாடாளுமன்ற உறுப்பினரும் ஆவார்.

வாழ்க்கைச் சுருக்கம்
இராதாகிருஷ்ணன் 1952 ஆகத்து 1 ஆம் நாள் நுவரெலியா மாவட்டம், பொகவந்தலாவையில் உள்ள இராணிகாடு தோட்டத்தில் பிறந்து கந்தப்பளை கோட்லோஜ் தோட்டத்தில் வளர்ந்தார். நுவரெலியா புனித திரித்துவக் கல்லூரி, கொழும்பு சென் பீட்டர்சு கல்லூரி, யோசப் கல்லூரி ஆகியவற்றில் கல்வி கற்றவர். திருமணமான இவருக்கு நான்கு பிள்ளைகள் உள்ளனர்.

அரசியலில்
இராதாகிருஷ்ணன் 1991 இல் இலங்கைத் தொழிலாளர் காங்கிரஸ் கட்சியின் வேட்பாளராக நுவரெலியா பிரதேச சபைக்கு தெரிவு செய்யப்பட்டு அதன் தலைவராக நியமிக்கப்பட்டார். 1999 இல் மத்திய மாகாணசபை உறுப்பினராகத் தேர்ந்தெடுக்கப்பட்டார். கலாசார மற்றும் தமிழ்க் கல்விக்கான மாகாணசபை அமைச்சரானார். 2004 மாகாணசபைத் தேர்தலில் ஐக்கிய தேசியக் கட்சியின் சார்பில் போட்டியிட்டு மீண்டும் மாகாணசபை உறுப்பினரானார். 2009 மாகாணாசபைத் தேர்தலில் ஐக்கிய மக்கள் சுதந்திரக் கூட்டணி (ஐமசுக) வேட்பாளராகப் போட்டியிட்டு வெற்றி பெற்றார். 2009 மார்ச்சில் மாகாணசபை அமைச்சராக நியமிக்கப்பட்டார்.

2010 நாடாளுமன்றத் தேர்தலில் ஐமசுக வேட்பாளராக நுவரெலியாவில் போட்டியிட்டு நாடாளுமன்றம் சென்றார். 2010 செப்டம்பர் 11 இல் இராதாகிருஷ்ணன் இலங்கை தொழிலாளர் காங்கிரஸ் கட்சியில் இருந்து விலகி சுயேட்சை நாடாளுமன்ற உறுப்பினராக ஐமசுக விற்கு ஆதரவளித்தார். 2010 அக்டோபர் 7 இல் மலையக மக்கள் முன்னணியில் சேர்ந்து அதன் அரசியல் பிரிவுத் தலைவரானார். 2014 அக்டோபர் 9 இல் தாவரவியல் பூங்காக்கள் பொது பொழுது போக்கு அலுவல்கள் பிரதி அமைச்சராக நியமிக்கப்பட்டார்.

2014 டிசம்பர் 10 இல் ஐமசுக அரசில் இருந்து விலகிய இராதாகிருஷ்ணன் 2015 அரசுத்தலைவர் தேர்தலில் போட்டியிட்ட எதிரணியின் பொது வேட்பாளரான மைத்திரிபால சிறிசேனவிற்குத் தனது ஆதரவைத் தெரிவித்தார். தேர்தலுக்குப் பின்னர் புதிய அரசுத்தலைவராகத் தெரிவான சிரிசேன இவரைக் கல்வி இராசாங்க அமைச்சராக நியமித்தார்.

2015 ஆம் ஆண்டில் இராதாகிருஷ்ணன் சனநாயக மக்கள் முன்னணியின் தலைவர் மனோ கணேசன், மற்றும் பழனி திகாம்பரம் ஆகியோருடன் இணைந்து தமிழ் முற்போக்குக் கூட்டணி என்ற கூட்டமைப்பை ஆரம்பித்தார். இக்கூட்டணி 2015 நாடாளுமன்றத் தேர்தலில் ஐக்கிய தேசியக் கட்சியுடன் இணைந்து போட்டியிடுகிறது.

 மேற்கோள்கள் 

பகுப்பு:1952 பிறப்புகள்
பகுப்பு:இலங்கைத் தொழிலாளர் காங்கிரஸ் அரசியல்வாதிகள்
பகுப்பு:வாழும் மக்கள்
பகுப்பு:இலங்கை மலையகத் தமிழ் அரசியல்வாதிகள்
பகுப்பு:இலங்கையின் 14வது நாடாளுமன்ற உறுப்பினர்கள்
பகுப்பு:இலங்கையின் 15வது நாடாளுமன்ற உறுப்பினர்கள்
பகுப்பு:இலங்கையின் 16வது நாடாளுமன்ற உறுப்பினர்கள்
பகுப்பு:இலங்கையின் 17வது நாடாளுமன்ற உறுப்பினர்கள்
பகுப்பு:இலங்கை இந்துக்கள்
பகுப்பு:ஐக்கிய மக்கள் சுதந்திரக் கூட்டணி அரசியல்வாதிகள்
பகுப்பு:இலங்கை மாகாண சபை அமைச்சர்கள்
பகுப்பு:தமிழ் முற்போக்குக் கூட்டணி அரசியல்வாதிகள்
பகுப்பு:இலங்கையின் துணை அமைச்சர்கள்
பகுப்பு:இருபத்தொராம் நூற்றாண்டு இலங்கை அரசியல்வாதிகள்